騎牛歌
作者：陳舜俞
朝代：宋

paragraphs: 我騎牛，君莫笑，人間萬事從吾好。
千金市骨駿馬來，乘肥大躍須年少。
蒲爲韉，草爲轡，瀑布山前松徑裏。
看山聽水要行遲，駐策緩驅塵不起。
布袍葛带烏接䍦，山家裝束不時宜。
匏樽注酒就背飲，縹囊貯書當角垂。
吟或狂，醉欲倒，同醉同吟白雲老。
此老不可天下人，一住廬山三十春。
聲如鐘，目如電，七十神光射人面。
上牛下牛不要扶，合與山中作畫圖。
汴州馬上竟何如，春泥沒腹雨濺帽，夜半歸來人已痡。
天真喪盡百憂集，衣食毛髪歸妻孥。
爭如來騎牛，水光山色同悠悠。